कर’ना जिउसानि गिख्रंथाव थासारिनिफ्राय रैखा मोननो सोरखारा गोबां नेम-खान्थिफोर फोसावनानानै होदों। बे नेम-खान्थिफोर फालिनायजों कभिडनि भेकसिन लानायनिबो राहा खालामनानै होनायाव खायसे सुबुंफोरखौ थुजानाय नुदोंब्लाबो गोबाङानो दाबो थुजानो मोनाखै आरो गोबाङानो सुबिदाखौ गनायाखै। गिबि समाव कभिडनि भेकसिनखौ 40 बोसोर बैसोनि सानि सुबुंफोरनो थुनाय जादों । बिनि उनाव 18 बोसोर बैसोनि सानि सुबुंफोरनो कभिडनि भेकसिन थुनाय जादों । हादराव दा कभिडनि भेकसिन होनाया लान्थ्रियै सोलिबाय थादोंब्लाबो 18 बोसोर गाहायनि लाइमोन, गथ’सानि थाखाय कभिडनि भेकसिननि बेलायाव सोरखारा दासिम गनायाखै। जायनि थाखाय कभिडनि थामथि दोहौयाव गथ’साफोरखौ कर’ना जिउसाया गाग्लोबगोन होननानै मिथिनो मोननानै गोबां सुबुंफोरा गोसो सिङाव गिखांनाय लाबोदों । दा बायदि भेकसिन बानायग्रा फसंथानफोरा गथ’साफोरनि थाखाय भेकसिन बानायनाय खामानि मावबाय थानायजों लोगोसे गोबां खोलोबाव ट्रायेलखौ मावफुंदोंब्लाबो सोरखारा नाथाय दासिम बिनि बाहायनायनि बेलायाव गनायथि होथ’वाखै। बिनि गेजेरावनो एइमसनि बिथोनगिरिआ बुंदोंदि जदि कभिडनि सोमोन्दै गासैबो नेम-खान्थिफोर-बिथोनफोरखौ हादरनि सुबुंफोरा फालियोब्ला अब्ला भारत हादराव कभिडनि थामथि दोहौ आ फैयाबो जानो हागौ ! मिरु सोरखारनि सावस्रि मन्थ्रिख’नि फोरमायथाय बादिब्ला थांनाय सेथि जुलाइसिम गासै हादरावनो 34 कौटिसो सुबुंखौ कभिडनि भेकसिन थुनाय जादों। बिनि गेजेराव 27.94 कौटि सुबुंफोरा कभिडनि गिबि ड’ज लानाय बादियै 6.06 कौटि सुबुंफोरा कभिडनि मोननैबो ड’जखौ लानो हादों। गासै 34 कौटि सुबुंफोरनो कभिडनि भेकसिन होनाय जादोंब्लाबो बिनि गेजेराव 6.06 कौटि सुबुंफोरासो गासै ( मोननैबो ड’ज) भेकसिनखौ मोननो हाबाय। थामहिनबा हादरनि गासै सुबुं अनजिमानि थाम-ब्रैसो जौखोन्दो सुबुंफोराल’ दासिम गासै भेकसिनखौ मोननो हादों। जुदि आसामनि थासारिखौ नायनाय जायोब्ला अब्ला नुनो मोनोदि हादरसानि 72.07 सुबुंफोरनो भेकसिन होनाय बाथ्रा हादरसा सोरखारा फोरमायदोंब्लाबो मोगथाङाव 12.50 लाखसो सुबुंफोरासो गासै ( मोननैबो ड’ज) भेकसिनखौ मोननो हाबाय। थांनाय 21 जुननिफ्राय 30 जुननि गेजेराव सानफ्रोमबो हादरसानि थाम लाख सुबुंफोरनो भेकसिन होनायनि नोजोरखौ हादरसा सोरखारा थि खालामदोंब्लाबो बि समाव 16.64 लाख सुबुंफोरासो भेकसिनखौ मोननो हादों। भेकसिननि आंखालनि थाखाय 30 लाख सुबुंनि गेजेराव 16.64 लाख सुबुंफोरासो भेकसिनखौ मोननो हादों। बुहुमनि गुवारसिन भेकसिनेसन ड्राइभखौ बानजायदों होननानै फोसावनाय सोरखारा मोनसेबो हादरसानोनो थोजासे अनजिमानि भेकसिन जगायनानै होनो हायाखै। थांनाय 21 जुनखालि आसामाव मोन 2184 भेकसिनेसन सेन्टाराव सा 3,19,430 सुबुंफोरा कभिडनि भेकसिन लादों होननानै दाबि खालामनाय हादरसा सोरखारा सेथि जुलायाव बे भेकसिनेसन सेन्टारनि बांसिन सेन्टारखौनो बन्द’ खालामनानै होनाय खामानिया मानि इसारा होदों ? बेयो खालि फोसावनायनि हाबाफारिमोन नामा ? दा सोरखारा जेसे दाबि खालामा मानो, हादरसायाव दा भेकसिननि आंखाल जानायखौ नुनो मोन्दों। बिदि जायोब्ला हादरसानि गासै सुबुंफोरा कभिडनि भेकसिनखौ मोननायनि बेलायाव जानगाराव थानांसिगोन नामा ?